Ramil Əhmədov

Ramil Ramiz oğlu Əhmədov () — Azərbaycan rəssamı.

 Həyatı 

Ramil Ramiz oğlu Əhmədov 2 fevral 1981-ci ildə SSRİ respublikalarından olan Azərbaycan SSR-ə bağlı Naxçıvan MSSR-nin Şərur şəhərində (o vaxtkı adı ilə İliç) anadan olmuşdur. O, 1995-ci ildə Nəriman Nərimanov adına Şərur şəhər 1 saylı orta məktəbində təhsilə başlamış, 2006-cı ildə oradan məzun olmuşdur.

 Karyerası 
17 yaşından rəssamlıqla məşğul olan Əhmədov 21 dekabr 2011-ci ildən Azərbaycan Rəssamlar İttifaqının üzvüdür. O, mənzərə, portret, natürmort və tematik-çoxfiqurlu janrlarda şəkillər çəkməyə üstünlük verir. Hal-hazırda 550-dən çox əsərin müəllifi olan Əhmədovun əsərləri 12 fərdi, 46 ümumi olmaqla 58 sərgidə nümayiş etdirilmişdir. İlk dəfə 2000-ci ildə onun əsərləri "Əcəmi Seyrangahında" Naxçıvan Muxtar Respublikası Gənclər və İdman Nazirliyinin keçirdiyi rəsm müsabiqəsində bir çox rəssamın əsərləri ilə birgə sərgilənmiş və birinci yeri tutmuşdur. Sonrakı illərdə Əhmədovun Naxçıvan, Bakı, Qəbələ və s. bir çox şəhərlərdə dəfələrlə sərgiləri təşkil edilmişdir. O, təsviri incəsənət sahəsində uğurlarına görə 2001-ci ilin "Ən yaxşı gənc rəssamı" adına layiq görülmüşdür. Əhmədov 2002-ci ildə Azərbaycan Gənclərinin III forumu ilə əlaqədar uşaq, yeniyetmə və gənc rəssamların rəsm müsabiqəsində Gənclər üzrə birinci yeri tutduğuna görə diplomla təltif edilmişdir. Onun növbəti fərdi sərgisi Azərbaycan Respublikasının Mədəniyyət və Turizm Nazirliyi və Azərbaycan Rəssamlar İttifaqının təşkilati dəstəyi ilə 2013-cü ildə Azərbaycan Rəssamlar İttifaqında baş tutmuşdur. Əhmədovun daha sonrakı irihəcmli fərdi yaradıcılıq sərgisi 2017-ci ildə Xətai Sənət Mərkəzində keçirilmişdir. 2018-ci ildə Türkiyənin Antalya, Kappadokiya, Mersin və Ankara şəhərlərində onun yaradıcılıq sərgiləri təşkil edilmişdir. Əhmədovun əsərləri dəfələrlə Azərbaycan və Türkiyə televiziya kanallarında nümayiş etdirilmiş, televiziya proqramları hazırlanmışdır.

 İstinadlar 

Kateqoriya:Azərbaycan rəssamları